Title: Text Predkladacej správy upravený J
Author: jmaxianova
Last saved by: mbobovnik
Company: MFSR

PREDKLADACIA  SPRÁVA

	Predkladaný materiál obsahuje návrh Zmluvy medzi Slovenskou republikou a Ománskym sultanátom o  podpore a  vzájomnej ochrane investícií (ďalej len „návrh zmluvy“).

	Zmluva o  podpore a  vzájomnej ochrane investícií, nazývaná aj bilaterálna investičná dohoda  (ďalej len „zmluva“) je významný medzinárodný zmluvný dokument a predstavuje jednu zo štandardných dohôd, ktoré sa uzatvárajú medzi suverénnymi subjektmi medzinárodného práva verejného s cieľom vytvárať priaznivé ekonomické podmienky pre rozvoj vzájomnej spolupráce. Uvedená zmluva je medzinárodnou hospodárskou zmluvou všeobecnej povahy (čl. 7 ods. 4 Ústavy SR), ktorá má vždy charakter prezidentskej zmluvy a má podľa čl. 7 ods. 5 Ústavy SR prednosť pred zákonmi SR. Zmluva priamo zakladá práva a povinnosti fyzických alebo právnických osôb. Zmluva podlieha ratifikácii a bude vyhlásená spôsobom ustanoveným zákonom (t. j. v Zbierke zákonov Slovenskej republiky).

	Z ekonomického pohľadu predstavuje táto zmluva právny rámec, ktorý upravuje oblasť medzinárodných kapitálovo-investičných tokov. V zmluve akcentuje najmä ustanovenie o doložke najvyšších výhod a o režime národného zaobchádzania. Tento režim zrovnoprávňuje zahraničný kapitál s kapitálom domácim a priznáva zahraničným investorom rovnoprávne postavenie s postavením domácich investorov alebo investorov iných zmluvných štátov. Mimoriadny význam zmluvy spočíva i v garancii voľného prevodu kapitálu, zisku, úrokov, dividend, platieb, náhrad pri vyvlastnení alebo pri spôsobených stratách. Praktickým výsledkom uzatvorenia takejto zmluvy by malo byť vytvorenie prostredia, ktoré podporí zakladanie spoločných podnikov, priame zahraničné a portfóliové investície a ktoré zintenzívnia rozvoj infraštruktúry, najmä v oblasti rozvoja kapitálového trhu, technologickej a komunikačnej infraštruktúry. 

Predkladaná zmluva je v súlade s právnym poriadkom Slovenskej republiky, rozširuje jej bilaterálnu zmluvnú základňu a jej články zabezpečujú súlad dohody so záväzkami Slovenskej republiky ako členského štátu Európskej únie.

Dopad na rozpočet verejnej správy, na podnikateľské prostredie, hospodárenie obyvateľstva, sociálnu exklúziu, rovnosť príležitostí a rodovú rovnosť, na zamestnanosť, na životné prostredie a na informatizáciu spoločnosti sa predkladá v doložke vybraných vplyvov. Doložka vybraných vplyvov bola predložená na pripomienkovanie vybranými subjektmi, pričom zohľadňuje názory všetkých pripomienkujúcich subjektov, je súčasťou predkladaného materiálu a predkladá sa bez rozporov. 
       
Prednosť medzinárodnej zmluvy pred zákonmi Slovenskej republiky sa predkladá v doložke o prednosti medzinárodnej zmluvy pred zákonmi Slovenskej republiky, ktorá je súčasťou predkladaného materiálu.

Návrh na uzavretie tejto zmluvy bol predložený na medzirezortné pripomienkové konanie a na rokovanie vlády SR sa predkladá bez rozporu.